Ο κανονισμός (ΕΚ) αριθ. 479/2009 προβλέπει επισκέψεις διαλόγου και μεθοδολογικές επισκέψεις. Οι εκπρόσωποι της ΓΔ ECFIN και της Ευρωπαϊκής Κεντρικής Τράπεζας συμμετέχουν τακτικά σε αυτές τις επισκέψεις με την ιδιότητα του παρατηρητή. Οι επισκέψεις διαλόγου στα κράτη μέλη πραγματοποιούνται σε τακτά διαστήματα (τουλάχιστον κάθε διετία) με σκοπό την αναθεώρηση των υποβληθέντων στοιχείων, την εξέταση μεθοδολογικών ζητημάτων, τη συζήτηση σχετικά με τις στατιστικές πηγές και διαδικασίες που περιγράφονται στις απογραφές και την αξιολόγηση της συμμόρφωσης με τους σχετικούς λογιστικούς κανόνες (π.χ. σχετικά με την οριοθέτηση του δημόσιου τομέα, την χρονική στιγμή καταγραφής και την ταξινόμηση των συναλλαγών και υποχρεώσεων του δημόσιου τομέα).

Η συχνότητα των τακτικών επισκέψεων διαλόγου της ΔΥΕ στα κράτη μέλη έχει αυξηθεί τα τελευταία χρόνια. Εάν η Eurostat θέσει κάποιο συγκεκριμένο σημαντικό ζήτημα σε ένα κράτος μέλος και το οποίο δεν είναι δυνατόν να επιλυθεί παρά μόνο με συνάντηση με τις αρμόδιες αρχές, διοργανώνεται επίσκεψη ad hoc ή τεχνική επίσκεψη στο εν λόγω κράτος μέλος.

Το 2016 η Eurostat πραγματοποίησε επισκέψεις διαλόγου στο πλαίσιο της ΔΥΕ στο Βέλγιο (21-22 Ιανουαρίου), στην Ουγγαρία (15-16 Φεβρουαρίου), στην Ελλάδα (17-19 Φεβρουαρίου και 22-24 Μαρτίου), στη Γερμανία (25-26 Φεβρουαρίου), στη Βουλγαρία (29 Φεβρουαρίου — 1 Μαρτίου), στο Λουξεμβούργο (15-16 Μαρτίου), στη Λιθουανία (19-20 Μαΐου), στη Μάλτα (8-10 Ιουνίου), στη Δανία (19-20 Σεπτεμβρίου), στην Πορτογαλία (9-11 Νοεμβρίου) και στην Τσεχική Δημοκρατία (22-23 Νοεμβρίου). Επίσης υπήρξαν τρεις ad hoc επισκέψεις στην Ελλάδα (27-28 Ιουνίου), στην Ουγγαρία (22 Σεπτεμβρίου) και στην Πολωνία (17-18 Νοεμβρίου). Η Eurostat έκανε επίσης μια τεχνική επίσκεψη (25-27 Ιανουαρίου) και μια ειδική επίσκεψη (26-28 Σεπτεμβρίου) στην Αυστρία στο πλαίσιο της εν εξελίξει έρευνας σχετικά με την πιθανή υποβολή ανακριβών στοιχείων .

Τα τελικά πορίσματα κάθε επίσκεψης διαλόγου, στα οποία περιλαμβάνονται τα συμφωνηθέντα σημεία δράσης και το καθεστώς των ζητημάτων που ανέκυψαν, αποστέλλονται στην Οικονομική και Δημοσιονομική Επιτροπή και δημοσιεύονται στον δικτυακό τόπο της Eurostat . Η υλοποίηση αυτών των σημείων δράσης οδηγεί σε βελτίωση της ποιότητας των στοιχείων με την πάροδο του χρόνου.

Η Eurostat δεν πραγματοποίησε καμία μεθοδολογική επίσκεψη το 2016.

2.2.3.Ειδικές συμβουλές της Eurostat

Τα κράτη μέλη συμβουλεύονται τακτικά την Eurostat για την αποσαφήνιση διαφόρων εθνικών λογιστικών προβλημάτων σχετικά με μελλοντικές ή παρελθούσες ενέργειες. Η Eurostat παρέχει συμβουλές σύμφωνα με τις υφιστάμενες κατευθυντήριες γραμμές που έχουν δημοσιευθεί . Από τον Ιούλιο και μετά για λόγους διαφάνειας, η Eurostat δημοσιεύει όλες τις επιστολές παροχής συμβουλών χωρίς να ζητείται προηγουμένως η συγκατάθεση του οικείου κράτους μέλους, όπως ήταν η πρακτική μέχρι τότε. Συνολικά δημοσιεύτηκαν 19 επιστολές το 2016.

2.2.4.Πρόσφατα μεθοδολογικά ζητήματα

Η έκδοση 2016 του εγχειριδίου σχετικά με το δημόσιο έλλειμμα και χρέος (ΕΔΕΧ) δημοσιεύθηκε στις 4 Μαρτίου και περιλαμβάνει κεφάλαια που έχουν ευθυγραμμιστεί με το ΕΣΛ 2010, γεγονός που απηχεί τα αποτελέσματα των εργασιών της ομάδας εργασίας σχετικά με μεθοδολογικά ζητήματα κατά τη διάρκεια του 2015.

Η Eurostat αξιολόγησε την ορθή εφαρμογή των κανόνων του ΕΣΛ 2010 και έλεγξε την εφαρμογή των μεθοδολογικών αποφάσεων μέσω της ανάλυσης των στοιχείων που υποβάλλονται από τα κράτη μέλη στο «ερωτηματολόγιο που αφορά τους πίνακες γνωστοποίησης ΔΥΕ», καθώς και μέσω συζητήσεων με τις εθνικές στατιστικές αρχές κατά τη διάρκεια των επισκέψεων διαλόγου στο πλαίσιο της ΔΥΕ.

Η Eurostat παρέχει πρόσθετες μεθοδολογικές κατευθυντήριες γραμμές τεκμηρίωσης σχετικά με τους λογιστικούς κανόνες για τις στατιστικές της ΔΥΕ και τις στατιστικές δημόσιων οικονομικών, συμπληρώνοντας τους γενικούς κανόνες του ΕΣΛ 2010. Δημοσιεύονται κατευθυντήριες γραμμές υπό την ευθύνη της Eurostat, ύστερα από διαβουλεύσεις με τις στατιστικές αρχές των κρατών μελών. Δημοσιεύονται διευκρινίσεις υπό την ευθύνη της Eurostat οι οποίες εξηγούν τους λογιστικούς κανόνες για ορισμένα πολύ συγκεκριμένα ζητήματα.

Το 2016 η Eurostat δημοσίευσε τρία επεξηγηματικά σημειώματα: 'The statistical treatment of PPP contracts' [Η στατιστική επεξεργασία των συμβάσεων σύμπραξης δημόσιου και ιδιωτικού τομέα (ΣΔΙΤ)] (4 Μαρτίου), 'Statistical implications of new resolution legislation’ (Oι στατιστικές επιπτώσεις της νέας νομοθεσίας για την εξυγίανση) (31 Μαρτίου) και 'Statistical recording of the 2015 contributions to National Resolution Funds’ (Στατιστική καταχώριση των συνεισφορών σε εθνικά ταμεία εξυγίανσης 2015) (26 Σεπτεμβρίου).

Η στατιστική καταχώριση των ΣΔΙΤ συζητήθηκε επίσης εκτενώς, ιδίως στο πλαίσιο του επενδυτικού σχεδίου Juncker για την Ευρώπη. Από την πλευρά της Eurostat, έχουν καταβληθεί σημαντικές προσπάθειες προκειμένου να αποσαφηνιστούν οι κανόνες σχετικά με τις συμβάσεις ΣΔΙΤ με αποδέκτες τις υπηρεσίες κατάρτισης στοιχείων. Εκτός από το σημείωμα που εξέδωσε τον Μάρτιο και το επικαιροποιημένο κεφάλαιο στο ΕΔΕΧ σχετικά με τις συμβάσεις ΣΔΙΤ, από κοινού με την Ευρωπαϊκή Τράπεζα Επενδύσεων, η Eurostat εξέδωσε έναν ολοκληρωμένο οδηγό ΣΔΙΤ ['A Guide to the Statistical Treatment of PPPs’ (Οδηγός για τη στατιστική επεξεργασία των συμβάσεων ΣΔΙΤ )] στις 29 Σεπτεμβρίου.

Δύο ομάδες εργασίας δημιουργήθηκαν το 2016, μία για την πολιτική αναθεώρησης (3 Μαρτίου και 24-25 Μαΐου) και μια άλλη σχετικά με το ΕΔΕΧ (13-14 Σεπτεμβρίου). Η δεύτερη ομάδα επικεντρώθηκε σε μεθοδολογικά θέματα που χρειάζονται περαιτέρω διευκρινίσεις ή/και για τα οποία θα μπορούσαν να προβλεφθούν στο μέλλον επικαιροποιημένα κεφάλαια ΕΔΕΧ ή καθοδήγηση. Τρεις συνεδριάσεις εμπειρογνωμόνων διοργανώθηκαν επίσης με θέμα τις συνεισφορές εξυγίανσης και το σύστημα εγγυήσεων των καταθέσεων (4 Ιουλίου), τις χρηματοπιστωτικές δομές για τη μείωση του χρέους (14 Νοεμβρίου) και τα τοξικά χρέη (15 Νοεμβρίου).

2.2.5.Συνέπεια με τους σχετικούς λογαριασμούς της γενικής κυβέρνησης

Οι προθεσμίες γνωστοποίησης που ορίζονται στον κανονισμό (ΕΚ) αριθ. 479/2009, δηλαδή η 1η Απριλίου και η 1η Οκτωβρίου, καθιερώθηκαν για να εξασφαλιστεί η συνέπεια με τους αντίστοιχους ετήσιους και τριμηνιαίους λογαριασμούς της γενικής κυβέρνησης, όπως αναφέρονται στην Eurostat στο πλαίσιο των διαφόρων πινάκων διαβίβασης του ΕΣΛ. Η Eurostat αναλύει συστηματικά τη συνέπεια των γνωστοποιήσεων ΔΥΕ με τους λογαριασμούς της γενικής κυβέρνησης στους οποίους βασίζονται τα στοιχεία. Για παράδειγμα, το σύνολο των δαπανών και των εσόδων της γενικής κυβέρνησης πρέπει να αντιστοιχεί στο έλλειμμα που δηλώθηκε.

Σε γενικές γραμμές, τα στοιχεία της ΔΥΕ είναι συνεπή με τους υποβληθέντες δημόσιους λογαριασμούς στο πλαίσιο του ΕΣΛ 2010, αν και υπάρχουν ορισμένες ανησυχίες όσον αφορά τόσο τους ισολογισμούς χρηματοοικονομικών περιουσιακών στοιχείων και υποχρεώσεων (αποθέματα) όσο και τους τριμηνιαίους χρηματοοικονομικούς λογαριασμούς της γενικής κυβέρνησης (EΣΛ πινακας 27). Υπάρχουν σημαντικές ασυνέπειες για τη Βουλγαρία, την Κύπρο, τη Δανία, τη Γερμανία, την Ελλάδα, την Ιρλανδία, το Λουξεμβούργο, την Πορτογαλία, την Ισπανία, και μικρότερες διαφορές για τη Γαλλία και την Ουγγαρία.

Όσον αφορά τις καθαρά χρηματοοικονομικές συναλλαγές, παραμένουν σημαντικές διαφορές στη γνωστοποίηση της Ελλάδας του Οκτωβρίου 2016, όπως συνέβη επί σειρά ετών και στις προηγούμενες γνωστοποιήσεις. Στο πλαίσιο αυτό η Eurostat απέσυρε, ως εκ τούτου, ξανά από τα προς δημοσίευση στοιχεία τον πίνακα 27 του ΕΣΛ και τροποποίησε τα στοιχεία για την Ελλάδα που χρησιμοποιούνται στα συγκεντρωτικά στοιχεία για τη ζώνη του ευρώ και την ΕΕ των 28. Συνεργάζεται με την Τράπεζα της Ελλάδος και την ΕΚΤ για την αντιμετώπιση του προβλήματος.

Τα στοιχεία σχετικά με το πλεόνασμα/έλλειμμα στο πλαίσιο της ΔΥΕ, τον ακαθάριστο σχηματισμό πάγιου κεφαλαίου και τα έξοδα για τους τόκους που ανέφεραν τα κράτη μέλη είναι απολύτως συνεπή με τα ετήσια και τριμηνιαία στοιχεία σχετικά με τις δαπάνες και τα έσοδα του Δημοσίου (πίνακες 2 και 25 EΣΛ). Τα στοιχεία σχετικά με το ετήσιο χρέος και το τριμηνιαίο δημόσιο χρέος (πίνακας 28 ΕΣΛ) συμπίπτουν απόλυτα για όλα τα κράτη μέλη.

2.3.Δημοσίευση